Prijatelji (serija)

Prijatelji je američka humoristička televizijska sitkom serija koja prati živote grupe od šest osoba u 20-ima i 30-ima, tri muškarca i tri žene, koji žive zajedno na Manhattanu u New Yorku. Njeni su autori David Crane i Marta Kauffman. Snimljeno je deset sezona, a prikazivana je na NBC-ju od 22. septembra 1994. do 6. maja 2004. Producirala ju je kompanija Bright/Kauffman/Crane Productions, u saradnji s Warner Bros. Televisionom. Prvobitni izvršni producenti bili su Kevin S. Bright, Kauffman i Crane.

Kauffman i Crane počeli su razvijati Prijatelje pod naslovom Insomnia Cafe u novembru i decembru 1993. Predstavili su ideju Brightu, a zatim zajedno otišli do tadašnjih čelnih ljudi NBC-ja i prezentirali im premisu serije na sedam stranica. Nakon nekoliko izmjena scenarija, uključujući i naslove Six of One i Friends Like Us (Prijatelji poput nas), serija je konačno nazvana jednostavno Prijatelji.

Serija je snimana u studijima kompanije Warner Bros. u Burbanku (Kalifornija). Svih deset sezona bilo je među deset najgledanijih televizijskih programa godine, a u konačnici je za vrijeme prikazivanja osme sezone serija zasjela na prvo mjesto gledanosti. Posljednju epizodu gledalo je približno 52,5 miliona Amerikanaca, što ju je učinilo petom najgledanijom posljednjom epizodom televizijskih serija u historiji i najgledanijom televizijskom epizodom u prvoj deceniji 21. stoljeća.

Tokom cijelog emitiranja serija je uglavnom dobijala pohvale publike i kritičara, ubrzo postavši jedna od najpopularnijih televizijskih serija svih vremena. Nominirana je za 62 Emmyja, osvojivši onaj za najbolju humorističku seriju 2002 za svoju osmu sezonu. Na spisku "50 najboljih televizijskih serija svih vremena" magazina TV Guide zauzela je 21. mjesto, a na sličnoj listi magazina Empire stavljena je na sedmo. Godine 1997. TV Guide je na svojoj listi "100 najboljih epizoda televizijskih serija u historiji" epizodu "The One with the Prom Video" postavio na 100. mjesto. Godine 2013. Ceh scenarista Amerike na svojoj listi "101 najbolje napisana serija svih vremena" rangirao je Prijatelje na 24. mjesto, a TV Guide na novoj listi, ovog puta naslovljenoj "60 najboljih televizijskih serija ikad", na 28.

 Opis 
Rachel Green bježi s vlastitog vjenčanja i pronalazi prijateljicu iz djetinjstva Moniku Geller, koja u New Yorku radi kao glavna kuharica. Njih dvije postaju cimerice, a Rachel se uskoro pridružuje ekipi prijatelja u 20-im godinama s kojima se Monica najčešće druži: glumcu Joeyju Tribbianiju, koji se pokušava izboriti za svaku ulogu, zaposleniku u velikoj korporaciji Chandleru Bingu, maserki i muzičarki Phoebe Buffay te tek razvedenom paleontologu Rossu Gelleru, Monikinom starijem bratu. Kako bi se uzdržavala, Rachel se zapošljava kao konobarica u "Central Perku", obližnjem kafiću na Manhattanu, gdje svih šestero najčešće boravi. Kad nisu tamo, obično se druže u stanu Monike i Rachel u West Villageu ili u stanu Joeyja i Chandlera, koji je odmah prekoputa.

Radnje epizoda obično se vrte oko njihovih komičnih i romantičnih avantura te problema s karijerama, poput Joeyjevog konstantnog odlaženja na audicije ili Racheline potrage za poslom u modnoj industriji. Svih šest likova tokom deset sezona prolazi kroz brojne ljubavne sastanke i veze, poput onih Monike i Richarda Burkea ili Rossa i Emily Waltham. Ipak, radnja koja praktički čini mitologiju serije jest odnos između Rossa i Rachel, koji tokom deset godina više puta ulaze u različite oblike ljubavne veze jedno s drugim, a u jednom trenutku dobiju i dijete. Osim njih, u drugoj polovini serije Monica i Chandler završavaju zajedno i u braku, a Phoebe se udaje za Mikea Hannigana. Uz šestero glavnih prijatelja ostali likovi koji se sporadično pojavljuju jesu roditelji Rossa i Monike, Jack i Judy, koji žive na Long Islandu, Rossova bivša supruga Carol Willick i njihov sin Ben, barmen u "Central Perku" Gunther, Chandlerova bivša djevojka Janice te Phoebeina sestra blizanka Ursula.

 Uloge i likovi 

 Jennifer Aniston kao Rachel Green – modna entuzijastica i najbolja prijateljica Monike Geller iz djetinjstva. Na početku serije počne živjeti s Monikom nakon što pobjegne s vjenčanja na kojem se trebala udati za Barryja Farbera. Rachel i Ross Geller tokom serije u izrazito se kompliciranom odnosu, koji više puta završi kao ljubavna veza / afera. Također, tokom deset godina Rachel izlazi i s drugim muškarcima, poput susjeda Paola iz Italije u prvoj sezoni, Joshue Bergina, klijenta iz Bloomingdale'sa, u četvrtoj, Taga Jonesa, njenog asistenta u sedmoj, i Joeyja Tribbianija u desetoj sezoni. Poslovnu karijeru počinje kao konobarica u "Central Perku", ali kasnije postaje asistentica klijentima u Bloomingdale'su da bi se u petoj sezoni zaposlila u Ralph Lauren Corporationu. Rachel i Ross na kraju osme sezone dobiju kćer Emmu. U posljednjoj epizodi serije, njih dvoje konačno priznaju osjećaje jedno prema drugome, pa Rachel odluči odustati od posla u Parizu kako bi ostala s Rossom.
 Courteney Cox kao Monica Geller – kuharica i "matica" družine, poznata po perfekcionizmu, zapovjednički nastrojenom karakteru, kompetitivnosti i opsesivno-kompulzivnom ponašanju. Jedna od najučestalijih šala na Monikin račun jest ona u vezi s njenom pretilošću i prekomjernim jedenjem tokom djetinjstva i tinejdžerskih godina. U deset godina koje serija prati radi kao kuharica ili šef kuhinje u raznim restoranima. Njena prva ozbiljna ljubavna veza događa se s dugogodišnjim porodičnim prijateljem Richardom Burkeom, 21 godinu starijim od nje. Neko vrijeme u zaista su čvrstoj vezi sve dok joj Richard ne rekne da ne želi imati djecu, što je izrazito razočara. U posljednjoj epizodi četvrte sezone Monica i Chandler na Rossovom vjenčanju u Londonu završe zajedno, vjenčaju se na kraju sedme sezone i usvoje dvoje blizanaca na kraju serije.
 Lisa Kudrow kao Phoebe Buffay – ekscentrična masažerka i muzičarka. Kao dijete živjela je sjeverno od New Yorka s majkom dok ova nije počinila samoubistvo, pa je Phoebe završila na ulici. Vrckava je, ali se vrlo dobro snalazi u životnim situacijama. Sama piše i izvodi svoje čudnjikave pjesme uz akustičnu gitaru, koju, također, svira sama. Njena "zla" blizanka jest Ursula, koja dijeli Phoebeinu vrckavost, ali se, za razliku od Phoebe, čini sebičnom i nemarnom. Phoebe je i pomalo djetinjasta. Često zna koristiti svoju tešku prošlost (samoubistvo majke) kako bi izazvala simpatije kod ljudi, ali je koristi i kako bi ismijala sve one koji joj se doimaju poput hedonista. Tokom serije stupa u tri ozbiljne ljubavne veze: u prvoj sezoni s Davidom, naučnikom, s kojim prekida nakon što on odluči otići u Minsk kada dobije stipendiju za istraživanje, u petoj sezoni s Garyjem, policajcem čiju značku slučajno pronađe, i u devetoj i desetoj sezoni s Mikeom Hanniganom. U devetoj sezoni Phoebe i Mike prekidaju zbog toga što se on ne želi vjenčati. David se u međuvremenu vraća iz Minska, pa on i Phoebe nakratko završavaju zajedno, ali ga ona na kraju odbija kad je obojica zaprose. Phoebe i Mike vjenčaju se u desetoj sezoni.
 Matt LeBlanc kao Joey Tribbiani – glumac i gurman koji postaje popularan nakon uloge u sapunici Naši najbolji dani (Days of Our Lives) kao dr. Drake Ramoray. Joey je prostodušni ženskaroš, a njegove veze s djevojkama obično ne traju dugo. Unatoč činjenici što je ženskaroš, Joey je nevin, brižan i dobronamjeran. Za "ulete" djevojkama često koristi frazu "How you doin'?" kako bi ih osvojio "na prvu loptu", što, po njegovom mišljenju, obično uspijeva. Godinama dijeli stan sa Chandlerom, a kasnije i s Rachel, u koju se u osmoj sezoni zaljubljuje, ali mu ona pristojno odgovara da ne dijeli njegove osjećaje. Ipak, nakratko završavaju zajedno u desetoj sezoni, ali nakon što shvate da njihova veza ne bi mogla potrajati zbog prijateljstva i, što je još važnije, njenog kompliciranog odnosa s Rossom, nastave biti samo prijatelji.
 Matthew Perry kao Chandler Bing – zaposlenik u odjelu za statističku analizu i rekonfiguraciju podataka u velikoj, multinacionalnoj korporaciji. Ne voli svoj posao iako je za njega dobro plaćen. U prvoj sezoni pokušava dati otkaz, ali ga poslodavci namame dajući mu povišicu i novi ured. U devetoj sezoni ipak daje otkaz nakon što ga premjeste na radno mjesto u Tulsi (Oklahoma), a pred kraj sezone postaje autor reklamnih tekstova u marketinškoj agenciji. Ima zanimljivu porodičnu prošlost zbog toga što je sin spisateljice erotskih romana i transseksualne zvijezde iz Las Vegasa. Poznat je po sarkastičnom smislu za humor i lošoj sreći u ljubavnim vezama. Na kraju sedme sezone vjenča se s Monikom, a do kraja serije njih dvoje usvoje blizance. Prije veze s Monikom, u prvoj sezoni bio je u vezi sa Janice Hosenstein, s kojom prekida više puta. 
 David Schwimmer kao Ross Geller – Monikin stariji brat, paleontolog zaposlen u Muzeju prirodne historije, a kasnije i profesor paleontologije na Njujorškom univerzitetu. Dražestan je muškarac s dobrim smislom za humor iako povremeno nespretan i čudnjikav u društvu. Tokom cijele serije u kompliciranom je odnosu s Rachel. U deset godina doživljava tri propala braka: s Carol Willick, lezbijkom, koja je i majka njihovog sina Bena, Emily Waltham, koja se razvede od njega nakon što on slučajno izgovori Rachelino ime na njihovom vjenčanju, i Rachel, nakon što se u potpuno alkoholiziranom stanju vjenčaju u Las Vegasu. Neuspjesi u ljubavnom životu povezani su s njegovom paranojom i ljubomorom, koje iskazuje dok je u vezama, a njegovi razvodi postali su jedna od stalnih šala u seriji. Nakon što prvi put spavaju zajedno nakon dugo vremena (i to samo na jednu noć), Ross i Rachel dobijaju kćer Emmu na kraju osme sezone. U posljednjoj epizodi serije ipak priznaju uzajamne osjećaje i ostaju zajedno.
 James Michael Tyler kao Gunther – barmen u "Central Perku". Pojavljuje se u 148 epizoda, daleko najviše od svih sporednih likova, ali je uvijek potpisan kao "gostujuća zvijezda" i gotovo nikad nema značajnu ulogu u radnji epizode. U jednom trenutku postaje i šef "Central Perka". Također se otkriva da govori nizozemski.

 Plaće glumaca 
U originalnim ugovorima za prvu sezonu svi članovi glumačke postave bili su plaćeni 22.500 dolara po epizodi. Međutim, u drugoj sezoni plaće su počele varirati između 20.000 i 40.000 dolara po epizodi. Prije treće sezone kompletna glumačka postava odlučila je ući u zajedničke pregovore o plaći unatoč tome što je kompanija Warner Bros. preferirala individualne razgovore o ugovorima. Glumci su počeli dobijati isplate u iznosu najniže plaće, što je značilo da su plaće Aniston i Schwimmera smanjene. Tako su u trećoj sezoni svi glumci dobijali 75.000 dolara po epizodi, 85.000 dolara u četvrtoj, 100.000 u petoj, 125.000 u šestoj, 750.000 u sedmoj i osmoj sezoni te milion u devetoj i desetoj, čime su Aniston, Cox i Kudrow postale najplaćenije televizijske glumice u historiji. Osim plaća, od 2000. glumci su također uspjeli ispregovarati i dobijanje udjela od zarade serije, što je bio presedan, jer su prije toga takva finansijska prava imale isključivo zvijezde koje su uz nastup u serijama imale i autorska prava, poput Jerryja Seinfelda i Billa Cosbyja.

Kreator David Crane želio je da svih šest glumaca ima ravnopravne uloge u seriji, pa su Prijatelji proglašeni "prvom serijom s istinskom ansamblskom podjelom uloga". Članovi glumačke postave trudili su se da takav format održe cijelo vrijeme i nisu dozvolili da niko od njih pretjerano dominira; sami su sebe prijavljivali u iste glumačke kategorije za razne televizijske nagrade i priznanja, kolektivno pregovarali o plaćama te zahtijevali da se tokom prve sezone zajedno pojavljuju na naslovnicama raznih magazina. Svi su postali pravi prijatelji i iza kamera, i to u tolikoj mjeri da se Tom Selleck, koji se tokom druge sezone pojavio u nizu epizoda, požalio da se osjeća izostavljenim.

Članovi glumačke postave ostali su dobri prijatelji i nakon snimanja serije, prvenstveno Aniston i Cox – Aniston je postala kuma Coco, kćeri koju su dobili Cox i David Arquette. U službenoj oproštajnoj knjizi Friends 'Til the End (Prijatelji do kraja) svaki od njih u intervjuima je priznao da su im ostali članovi postave postali poput porodice.

 Epizode 
{| class="wikitable plainrowheaders" style="text-align:center;"
|-
! scope="col" style="padding: 0 8px;" colspan="2" rowspan="2"| Sezona
! scope="col" style="padding: 0 8px;" rowspan="2"| Broj epizoda
! scope="col" colspan="2"| Originalno emitiranje
|-
! scope="col" style="padding: 0 8px;"| Premijera
! scope="col" | Finale
|-
| scope="row" style="background: #004391"|
| 1.
| 24
| style="padding: 0 8px;"| 22. 9. 1994.
| style="padding: 0 8px;"| 18. 5. 1995.
|-
| scope="row" style="background: #961C1B"|
| 2.
| 24
| 21. 9. 1995.
| 16. 5. 1996.
|-
| scope="row" style="background: #005F6B"|
| 3.
| 25
| 19. 9. 1996.
| 15. 5. 1997.
|-
| scope="row" style="background: #F66F37"|
| 4.
| 24
| 25. 9. 1997.
| 7. 5. 1998.
|-
| scope="row" style="background: #723A9A"|
| 5.
| 24
| 24. 9. 1998.
| 20. 5. 1999.
|-
| scope="row" style="background: #046158"|
| 6.
| 25
| 23. 9. 1999.
| 18. 5. 2000.
|-
| scope="row" style="background: #9C2A61"|
| 7.
| 24
| 12. 10. 2000.
| 17. 5. 2001.
|-
| scope="row" style="background: #01617B"|
| 8.
| 24
| 27. 9. 2001.
| 16. 5. 2002.
|-
| scope="row" style="background: #ED9121"|
| 9.
| 24
| 26. 9. 2002.
| 15. 5. 2003.
|-
| scope="row" style="background: #A4273E"|
| 10.
| 18
| 25. 9. 2003.
| 6. 5. 2004.
|}

 Historija emitiranja
 Četvrtkom od 20:30 (22. 9. 1994 – 23. 2. 1995)
 Četvrtkom od 21:30 (23. 2. 1995 – 18. 5. 1995)
 Četvrtkom od 20:00 (21. 9. 1995 – 6. 5. 2004)

 Radnja 
 Sezona 1 
Prva sezona upoznaje nas sa šestero glavnih likova: Rachel, Monicom, Phoebe, Joeyjem, Chandlerom i Rossom. Rachel dolazi u "Central Perk" nakon što je pobjegla s vlastitog vjenčanja i useljava se kod Monike, svoje prijateljice iz srednje škole. Ross, koji je u Rachel zaljubljen još iz srednjoškolskih dana, konstantno joj pokušava iskazati osjećaje. Međutim, uvijek mu se nešto nađe na putu, poput činjenice da je njegova bivša lezbijska supruga Carol trudna i čeka njihovo dijete. Joey je samac i glumac koji se stalno pokušava probiti, dok Phoebe radi kao masažerka i pomalo je ekscentričnog karaktera zbog problema koje vuče još iz djetinjstva, kad joj je majka počinila samoubistvo. Međutim, ostatak društva voli je bez obzira na njene nedostatke. Chandler prekida sa svojom djevojkom Janice (Maggie Wheeler), koja će se pojavljivati u seriji u kasnijim sezonama. Na kraju prve sezone Chandler slučajno otkrije pred svima da Ross voli Rachel, koja u tom trenutku shvata da dijeli iste osjećaje. Sezona završava scenom u kojoj Rachel na aerodromu dočekuje Rossa, koji se vraća s putovanja iz Azije.

 Sezona 2 
Druga sezona počinje odmah tamo gdje je prethodna završila: Rachel dočekuje Rossa i spremna mu je izraziti ljubav. Međutim, Ross se s putovanja vraća s novom djevojkom, Julie (Lauren Tom). Sada je Rachel u sličnoj poziciji kao Ross u prethodnoj sezoni – nekoliko puta pokušava mu reći da ga voli, ali se stalno nešto nađe na putu. Međutim, ubrzo ipak završe zajedno. Monica dobija otkaz s mjesta šefa kuhinje u restoranu "Iridium" zbog primanja poklona protiv politike poslodavca; kao posljedica toga, njena ušteđevina smanjuje se dotle da biva primorana prihvatiti posramljujući posao kao konobarica u zalogajnici uređenoj u stilu 1950-ih. Joey dobija ulogu u fiktivnoj verziji sapunice Naši najbolji dani i uskoro se iseljava iz njegovog i Chandlerovog stana, primoravajući Chandlera da nađe novog cimera, Eddieja (Adam Goldberg). Međutim, za Eddieja će se ispostaviti da je dosadni i mentalno bolesni psihopat, a Joeyjev lik ubrzo biva ubijen nakon što se Joey nađe u svađi s jednim od scenarista serije tvrdeći u intervjuu da on sam sebi piše dijaloge. Joeyjev novi stan vraća se u posjed prethodnog stanara, pa se i on vraća u svoj i Chandlerov, izbacujući pritom Eddieja, a Chandler se pomiruje sa Janice nakon što ne znajući pročavrljaju jedno s drugim na internetu. Monica počinje ljubavnu vezu s 21 godinu starijim Richardom (Tom Selleck), nedavno razvedenim porodičnim prijateljem. U posljednjoj epizodi sezone prekidaju nakon što Monica shvati da ona želi djecu, a Richard ne želi.

 Sezona 3 
Ova sezona dobila je izrazito serijaliziran format. Chandler i Janice izlaze u nekoliko epizoda dok Joey ne uhvati Janice kako se ljubi s njenim uskoro bivšim mužem. Ne želeći razoriti njenu porodicu, Chandler je uvjerava da se vrati mužu i nekoliko epizoda postaje depresivan zbog prekida. Rachel napušta posao konobarice i počinje raditi u Bloomingdale'su, lancu otmjenih robnih kuća, a Ross postaje ljubomoran na njenog novog kolegu Marka. Rachel odluči da je vrijeme da njih dvoje uzmu pauzu od veze, pa Ross, povrijeđen i pijan, provede noć s Chloe, djevojkom koja radi u obližnjoj kopirnici, nakon čega Rachel prekine s njim. Chandler se teško nosi s njihovim prekidom jer ga podsjeća na razvod njegovih roditelja. Iako u početku uvjerena da osim sestre blizanke Ursule (Lisa Kudrow) nema nijednog živog člana porodice, Phoebe se upozna s polubratom Frankom mlađim (Giovanni Ribisi) i svojom biološkom majkom (Teri Garr). Joey se upušta u ljubavnu aferu s glumačkom partnericom Kate (Dina Meyer), koja završava kad ona dobije priliku za glumački angažman u Los Angelesu, a Monica počne vezu s milijarderom Peteom Beckerom (Jon Favreau) iako joj u početku nije bio privlačan sve dok se nisu poljubili. Međutim, kad Pete zadobije ozbiljne povrede pokušavajući postati šampion u Ultimate Fightingu, prekine s njim. Phoebe namjesti Rossu sastanak s njenom prijateljicom Bonnie (Christine Taylor), što kod Rachel izazove ljubomoru. Pokušava sabotirati njihovu vezu nagovarajući Bonnie da obrije glavu i na kraju priznaje Rossu da još gaji osjećaje prema njemu. Na kraju sezone Ross mora odlučiti koga će odabrati: Rachel ili Bonnie.

 Sezona 4 
U prvoj epizodi četvrte sezone Ross i Rachel nakratko se pomire nakon što se Ross pretvara da je pročitao Rachelino dugo pismo, ali uskoro opet prekidaju jer je Ross nastavio insistirati na tome da su bili na pauzi kad je spavao s Chloe. Joey ulazi u vezu s Kathy (Paget Brewster), djevojku u koju se zaljubi i Chandler. Kathy i Chandler kasnije se poljube, što uzrokuje dramu u odnosu između Chandlera i Joeyja. Joey oprosti Chandleru i dozvoli mu izlaziti s Kathy tek nakon što ovaj za kaznu provede cijeli dan u kutiji. Chandlerova veza s Kathy završava nakon što otkrije da ga je prevarila zbog rasprave. Phoebe ostaje bez posla maserke nakon što se ljubila s jednim klijentom i pridružuje se Moniki, koja postaje ugostiteljica na unajmljivanje. Uskoro počinju ugostiteljski posao, ali Monica, nakon što negativno ocijeni jedan restoran, dobije ponudu za mjesto šefa kuhinje u njemu. Iako je u početku bila pod pritiskom zbog gnjeva radnih kolega, uspijeva izboriti dominantno mjesto u kuhinji. Phoebe odluči postati surogat-majka svom polubratu i njegovoj supruzi Alice (Debra Jo Rupp). Monica i Rachel primorane su zamijeniti stan sa Joeyjem i Chandlerom nakon što izgube opkladu u kvizu znanja, ali se kasnije ipak sve vraća na staro nakon što ih potkupe sezonskim ulaznicama za utakmice New York Knicksa i jednominutnim poljupcem (koji nije prikazan na ekranu). Nakon što njen šef umre, Rachel biva degradirana na mjesto asistenta pri kupovini te upoznaje mušteriju po imenu Joshua (Tate Donovan), a kasnije počne i izlaziti s njim. Ross se počne viđati s Engleskinjom Emily (Helen Baxendale) i oni se ubrzo zaruče. Rachel se muči da to podnese i nepromišljeno predlaže Joshui da se oženi njom, ali on to odbije. U finalu sezone ekipa, izuzev Phoebe i Rachel, putuje u London na vjenčanje Rossa i Emily. Upravo tamo Chandler i Monica završe u krevetu, a Rachel, shvativši da i dalje voli Rossa, u žurbi odlazi u London kako bi zaustavila vjenčanje, ali se predomisli kad vidi da su sretni zajedno. Izgovarajući zavjete, Ross pred oltarom slučajno rekne Rachelino ime, šokiravši Emily i sve prisutne.

 Sezona 5 
Ross i Emily ipak se vjenčaju, ali bijesna Emily bježi sa svadbenog prijema. Rachel uskoro priznaje svoju ljubav prema Rossu, ali shvativši koliko je to budalasto, savjetuje mu da radi na svom braku s Emily. Nakon toga se zaljubljuje u svog susjeda Dannyja i nakratko počne izlaziti s njim dok ne shvati da je previše blizak sa sestrom. Monica i Chandler u prvoj polovini sezone pokušavaju sakriti svoju vezu od prijatelja. Phoebe rađa trojke u jubilarnoj 100. epizodi: dječaka (Frank Jr. Jr.) i dvije djevojčice (Leslie i Chandler). Nakon što je Ross sedmicama pokušavao stupiti u kontakt s Emily, ona pristaje na pomirenje i preseljenje u New York pod uvjetom da on prekine svaku komunikaciju s Rachel. Ross pristaje, ali kasnije odlazi na večeru (za koju su smatrali da je njihova posljednja zajednička) sa svim prijateljima, uključujući i Rachel. Emily nazove Rossa i otkriva da je i Rachel prisutna na večeri te prekida brak shvativši da ne može imati povjerenja u njega. Ross iskaljuje bijes na poslu u muzeju, što rezultira njegovom suspenzijom na neodređeno; useljava se kod Chandlera i Joeyja dok ne nađe novi stan. Rachel dobija novi posao u Ralph Lauren Corporationu. Phoebe se upušta u vezu s policajcem Garyjem (Michael Rapaport) nakon što slučajno nađe njegovu značku i počne je koristiti kao svoju. Monica i Chandler konačno svima otkrivaju vezu, na iznenađenje i ushićenje svojih prijatelja. Odluče se vjenčati tokom putovanja u Las Vegas, ali promijene plan nakon što vide Rossa i Rachel u potpuno alkoholiziranom stanju kako izlaze iz kapelice za vjenčanja.

 Sezona 6 
U prvoj epizodi ispostavi se da je brak Rossa i Rachel greška napravljena u pijanstvu koje se nijedno od njih ne sjeća sve dok im prijatelji ne ukažu na to. Ross krišom pokušava poništiti brak jer ne želi biti osoba s tri razvoda prije 30. godine. Međutim, ispostavlja se da poništenje nije moguće zbog njihove prošlosti, pa su primorani razvesti se. Monica i Chandler počinju živjeti zajedno, zbog čega Rachel odlazi kod Phoebe. Joey dobija novu cimericu, Janine (Elle Macpherson), i oni shvataju da imaju osjećaje jedno prema drugome te nakratko počnu izlaziti, ali prekinu nakon što Janine jednom prilikom kritizira Moniku i Chandlera. Janine se iseli, a Joey zapada u finansijske probleme, pa se zapošljava kao konobar u "Central Perku". Uskoro dobije ulogu u seriji naziva Mac and C.H.E.E.S.E. na kabelskoj televiziji, u kojoj nastupa uz robota. Ross dobija posao predavača na Njujorškom univerzitetu te počne izlaziti s jednom od svojih studentica Elizabeth (Alexandra Holden) iako je to protivno pravilima Univerziteta. Zatraži odobrenje od njenog oca Paula (Bruce Willis), što dovede do toga da Paul i Rachel počnu izlaziti. Obje veze uskoro se završe jer je Elizabeth previše nezrela za Rossa, a Paul previše emotivan za Rachel. Stan u kojem žive Phoebe i Rachel zapali se, pa se Rachel seli kod Joeyja, dok se Phoebe useljava kod Monike i Chandlera. U posljednjoj epizodi sezone Chandler zaprosi Moniku, koja mu potvrdno odgovara premda joj njen bivši momak Richard također izrazi ljubav.

 Sezona 7 
Uglavnom prati razne dogodovštine Monike i Chandlera, koji počinju s planiranjem vjenčanja i upadnu u finansijske probleme, koji brzo budu riješeni zahvaljujući Chandlerovoj tajnoj ušteđevini. Joeyjeva serija Mac and C.H.E.E.S.E. biva otkazana, ali mu je ponuđen povratnički posao u Našim najboljim danima. Phoebein je stan popravljen, ali je tokom rekonstrukcije od dvije spavaće sobe napravljena jedna velika, pa Rachel odluči ostati kod Joeyja. Rachel biva promovirana na poslu i impulsivno zapošljava asistenta, Taga Jonesa (Eddie Cahill), zbog njegovog izgleda iako je nedovoljno kvalificiran. Na Dan zahvalnosti Tag saznaje da ona ima osjećaje prema njemu i oni počinju vezu, krijući je od kolega na poslu. Međutim, na svoj 30. rođendan Rachel prekida s njim kad shvati da je zbog njihove razlike u godinama (Tag je šest godina mlađi) on premlad i nezreo da bi se dalje viđala s njim ako se namjerava držati svojih planova za brak. Tik prije Monikinog i Chandlerovog vjenčanja, nakon što Chandler pobjegne i sakrije se, Phoebe i Rachel nađu pozitivan test za trudnoću u kupatilu Monikinog i Chandlerovog stana i pretpostave da je Monikin. Ross i Phoebe uspiju uvjeriti Chandlera da se vrati na ceremoniju, ali on nakratko opet odjuri nakon što sazna za test za trudnoću da bi se ipak vratio, razmatrajući ideju očinstva. Chandler i Monica sklapaju brak, ali kad je upita za test za trudnoću, ona porekne da je njen; bez njihovog znanja, ispostavilo se da je test Rachelin.

 Sezona 8 
Sezona počinje na Monikinom i Chandlerovom svadbenom prijemu. Kad Phoebe i Monica otkriju da je test za trudnoću Rachelin, Rachel uradi još jedan. Phoebe joj prvo rekne da je negativan kako bi od nje dobila iskrenu reakciju, a nakon što se Rachel rastuži, otkrije joj istinu, nakon čega se u radosti zagrle s Monikom u kupatilu. Sezona se nakon toga više-manje vrti oko Racheline trudnoće, naročito kad se nakon istrage, u koju je uključen crveni džemper, sazna da je otac Ross. Rachel i Ross odluče dobiti dijete, ali ne i nastaviti sa svojim ljubavnim odnosom; Ross uskoro počne izlaziti s Monikinom radnom kolegicom Monom (Bonnie Somerville). Joey izvodi Rachel na sastanak kako bi je utješio vezano za trudnoću, ali razvije osjećaje prema njoj. Bori se s osjećajima i ohrabruje Rachel da počne živjeti s Rossom kako bi bio uz nju do porođaja. Kad Mona sazna za to, prekine s Rossom, a Joey kaže Rossu za svoje osjećaje prema Rachel. Ross je u početku ljut, ali dadne Joeyju blagoslov. Joey rekne Rachel da je voli, ali mu ona ne uzvraća osjećaje; između njih neko vrijeme nastaje neugodnost, ali na kraju uspijevaju ostati prijatelji. U posljednjoj epizodi serije Rachel rađa djevojčicu Emmu. Rossova majka u bolnici daje Rossu zaručnički prsten zbog njene želje da se njih dvoje vjenčaju. Ross nema u planu zaprositi Rachel, ali svejedno uzme prsten i stavi ga u džep jakne. Dok čekaju u bolnici, Monica i Chandler odlučuju da pokušaju dobiti dijete. U međuvremenu, Joey u Rachelinoj sobi traži maramicu za rasplakanu Rachel, uzima Rossovu jaknu, pa prsten iz džepa padne na pod. Klekne kako bi ga pokupio i u tom položaju okrene se Rachel, a ona pomisli da je Joey prosi i prihvata dok Ross istovremeno ide prema njenoj sobi kako bi je upitao želi li da nastave svoju vezu.

 Sezona 9 
Deveta sezona počinje s Rossom i Rachel, koji žive kao cimeri s njihovom kćeri Emmom, a nakon što Joey i Rachel prethodno raščiste nesporazum u vezi s prošnjom. Monica i Chandler pokušavaju dobiti dijete, ali se ispriječi nekoliko prepreka: Chandler ne znajući prihvata da putuje na posao u daleku Tulsu (Oklahoma); Monica najprije namjerava ići s njim, ali dobije ponudu za posao šefa kuhinje u novom restoranu, pa Chandler mora svake sedmice putovati na relaciji Tulsa – New York. Uskoro daje otkaz i nastavlja karijeru u reklamnoj industriji. Počinje raditi u jednoj agenciji kao neplaćeni stažist, ali ubrzo biva promoviran u mlađeg autora reklamnih tekstova. Najzad, Monica i Chandler saznaju da fizički ne mogu začeti dijete i, nakon što razmotre ideju da nađu surogat-majku i donatora sperme, odlučuju se na usvajanje umjesto toga. Phoebe se upušta u vezu s Mikeom Hanniganom (Paul Rudd), koja traje veći dio sezone sve dok joj Mike ne rekne da se nikad više ne želi oženiti. Phoebe se uskoro počne viđati s bivšim momkom iz prve sezone, Davidom (Hank Azaria), i on je planira zaprositi, ali kad je Mike zaprosi prvi, odbije ih obojicu da bi se zatim vratila Mikeu; bilo joj je potrebno samo da je uvjeri da imaju budućnost zajedno. Vjerujući da joj njen kolega Gavin (Dermot Mulroney) pokušava ukrasti posao dok je ona na porodiljskom dopustu, Rachel se vraća u firmu ranije nego što je predviđeno. Na svojoj rođendanskoj zabavi otkriva da Gavin ima osjećaje prema njoj i oni se poljube. Međutim, odlučuju ne učiniti ništa u vezi s time zbog njene historije s Rossom; no, Ross, koji je vidio poljubac, pokušava vratiti Rachel milo za drago izlazeći s drugim ženama. Nakon što shvati da je njena situacija s Rossom previše čudna, Rachel se s Emmom vraća kod Joeyja, prema kome počne gajiti osjećaje, ali ostaje demoralizirana kad se on počne viđati sa Charlie (Aisha Tyler), novom profesoricom paleontologije na univerzitetu, za koju je "zagrijan" Ross. U posljednje dvije epizode prijatelji putuju na Barbados kako bi slušali Rossovo izlaganje na konferenciji paleontologa. Joey i Charlie prekidaju uvidjevši da nemaju ništa zajedničko, a Joey shvata da Rachel i dalje gaji osjećaje prema njemu, ali joj rekne da ne mogu početi vezu zbog Rossa. Međutim, vidjevši Rossa i Charlie kako se ljube, odlazi u Rachelinu hotelsku sobu i sezona završava njihovim poljupcem.

 Sezona 10 
U posljednjoj sezoni okončava se nekoliko radnji koje su se dugo provlačile kroz seriju. Joey i Rachel pokušavaju se boriti s Rossovim osjećajima prema njihovoj vezi, ali na kraju odlučuju da je najbolje da ipak ostanu prijatelji. Charlie prekida s Rossom i vraća se bivšem momku. Polovinom sezone Phoebe i Mike vjenčaju se ispred "Central Perka". Monica i Chandler prijave se za usvajanje djeteta, a kao buduće roditelje izabire ih Erica (Anna Faris). Kao posljedica toga, odluče se preseliti u kuću u predgrađu, rastuživši sve, uključujući Joeyja, koji postane uznemiren zbog toliko velikih promjena u njegovom životu. U posljednjoj epizodi serije, na iznenađenje Monike i Chandlera, Erica rađa blizance: dječaka Jacka (nazvanog prema Monikinom ocu) i djevojčicu Eriku (nazvanu po biološkoj majci). Rachel dobija otkaz i prihvata novu ponudu od "Louisa Vuittona", zbog koje mora otići raditi u Pariz. Ross pokušava srediti da joj vrate posao tajno se sastavši s njenim šefom, ali na kraju odustane shvativši da je posao u Parizu njen posao iz snova. Kad se Rachel na oproštajnoj zabavi u suzama pozdravi sa svakim osim s Rossom, povrijeđeni i ljutiti Ross suoči se s njom i oni završe u krevetu. Rachel odlazi, a Ross, koji sada shvata da je voli, odjuri za njom na aerodrom. Kad je uspije stići, Rachel također shvata da ga i dalje voli, pa otkazuje let i odlučuje ostati s njim. Serija završava scenom u kojoj svi prijatelji plus djeca Monike i Chandlera odlaze iz stana prema "Central Perku" popiti posljednju kafu zajedno. Posljednju rečenicu u seriji, a ujedno i šalu, izgovara Chandler. U posljednjem kadru prvo su u fokusu ključevi Monikinog i Chandlerovog stana na stoliću, a zatim kamera prelazi na ljubičasta ulazna vrata.

 Produkcija 
mini|150px|David Schwimmer – za ulogu nespretnog paleontologa nominiran je za Emmy za najboljeg sporednog glumca u humorističkoj seriji za prvu sezonu (1995)
mini|150px|Matthew Perry – za ulogu nesigurnog mladića kad je riječ o djevojkama i osobe koja nikako ne voli svoj posao iako na njemu stalno napreduje nominiran je za Emmy za najboljeg glavnog glumca u humorističkoj seriji za osmu sezonu (2002)

 Koncepcija 

David Crane i Marta Kauffman počeli su razvijati tri nova pilota za televizijske serije koji bi premijeru imali 1994, a sve nakon što je godinu ranije njihova humoristička serija Porodični album ukinuta na CBS-u.Wild, str. 206. Kauffman i Crane odlučili su NBC-ju prezentirati seriju o "šestero ljudi u 20-ima koji pokušavaju živjeti na Manhattanu" jer su smatrali da je ta televizijska mreža savršena za njihovu ideju. Oboje su predstavili ideju i svom produkcijskom partneru Kevinu Brightu, koji je bio izvršni producent njihove serije na HBO-o Dream On. Do ideje za seriju Crane i Kauffman došli su nakon što su razmišljali o vremenu dok su oni završavali fakultete i počeli sa samostalnim životom u New Yorku; Kauffman je vjerovala da upravo taj dio života pred većinu ljudi "postavlja najviše životnih pitanja". Koncept serije bio im je zanimljiv i zbog toga što su smatrali da se "većina može poistovjetiti s tim osjećajem" i što su se i oni sami tako osjećali. Kreativni tim nazvao je seriju Insomnia Cafe i na sedam stranica prezentirao ideju NBC-ju u decembru 1993.

U isto vrijeme tadašnji predsjednik NBC Entertainmenta Warren Littlefield tražio je komediju o mladim ljudima koji žive zajedno i dijele životne troškove. Littlefield je želio da grupa likova podijeli najznačajnije periode svojih života zajedno s prijateljima koji bi postali "nešto poput novih, surogatnih članova porodice". Međutim, nikako nije mogao naći pravi način da oživi svoju ideju, a scenariji koje je u to vrijeme razvijao NBC bili su mu užasni. Kada su Kauffman, Crane i Bright prezentirali ideju za seriju Insomnia Cafe, Littlefield je bio impresioniran činjenicom da oni već znaju kako izgledaju i pričaju svi likovi. Kauffman i Crane nedugo potom počeli su pisati scenarij za pilot-epizodu, sada nazvanu Friends Like Us za koju su im trebala tri dana.Wild, str. 215. Littlefield je želio da serija predstavlja generaciju X, ali se troje autora nije slagalo s njim. Crane je smatrao da to ne bi trebala biti serija samo za jednu generaciju nego je želio producirati proizvod u kojem će svi podjednako moći uživati. NBC-ju se scenarij pilot-epizode svidio, pa je naručeno snimanje, sada pod novim naslovom Six of One ponajviše zbog toga što je prethodni naslov bio previše sličan imenu serije koja se prikazivala na ABC-ju – These Friends of Mine.

 Odabir glumaca 
Nakon što je postalo očito da serija postaje jedan od najznačajnijih NBC-jevih projekata, Littlefield je počeo dobijati pozive od gotovo svih agenata u gradu, koji su željeli da njihovi klijenti budu dio serije. Audicije za glavne uloge održavane su u New Yorku i Los Angelesu. Voditelj odabira sveo je spisak od 1.000 prijavljenih za svaki pojedini lik na 75 glumaca. Oni koji su dobili povratne pozive ponovo su čitali svoje uloge ispred Cranea, Kauffman i Brighta. Krajem marta broj potencijalnih glumaca po liku spušten je na tri-četiri, pa su pozvani da ponovo čitaju uloge, ali ovog puta ispred Lesa Moonvesa, tadašnjeg predsjednika Warner Bros. Televisiona.

Budući da su sa Schwimmerom radili već ranije, kreatori su upravo njega imali u planu za lik Rossa, pa je on službeno postao prvi glumac u seriji. Cox je željela glumiti Moniku, ali su je producenti vidjeli u ulozi Rachel zbog njene "vesele, živahne energije", a takvom nisu zamišljali Moniku; međutim, nakon audicije Kauffman se složila s mišljenjem Cox i ona je dobila ulogu koju je i željela. LeBlanc je na svojoj audiciji liku Joeyja dao "potpuni obrat". Odglumio je Joeyja kao prostodušnijeg nego što je bilo zamišljeno i dao mu je srce. Iako su Crane i Kauffman bili protiv toga da LeBlanc dobije ulogu, televizijska mreža odlučila je da je on prava osoba za Joeyja. Aniston, Perry i Kudrow dobili su uloge na osnovu audicija.

Tokom odabira glumaca, ali i kroz prvu sezonu događale su se promjene u karakterima likova i samoj radnji. Scenaristi su shvatili da likove koje su zamislili moraju prilagoditi da odgovaraju glumcima. Kauffman je priznala da je u tom procesu lik Joeyja postao "potpuno novo biće" i da "do prve epizode s Danom zahvalnosti nismo imali pojma koliko su zabavne Monikine neuroze".

 Scenarij 
U sedmicama nakon što je NBC odobrio snimanje Prijatelja Kauffman i Bright počeli su pregledavati scenarije koje su za neke druge serije poslali scenaristi, prvenstveno neproducirane epizode Seinfelda. Kauffman i Crane regrutirali su tim od sedam mladih scenarista: "Kad imate 40 godina, ne možete više raditi [sam]. Televizijske mreže i studiji konstantno traže mlade ljude koji su tek izašli s fakulteta", izjavili su u jednom intervjuu. Autori su smatrali da će im jednako praćenje svih šest likova, a ne samo jednog ili dva pružiti "bezbrojne mogućnosti razvoja radnje te dati seriji noge". Većinu ideja za radnju serije smišljali su scenaristi, ali su nekoliko puta svoje ideje ubacivali i sami glumci. Scenaristi su prvobitno planirali u seriju ubaciti veliku ljubavnu priču između Joeyja i Monike jer su njih zamišljali kao najseksipilnije likove tokom prezentacije ideje za seriju. Ideja romantičnog odnosa između Rossa i Rachel nastala je dok su Kauffman i Crane pisali pilot-epizodu.

Tokom produkcije pilot-epizode NBC je zahtijevao da se scenarij promijeni na način da jedna radnja bude dominantna, s nekoliko sporednih, ali su scenaristi to odbili želeći zadržati sve radnje jednako važnima. NBC je također smatrao da je glumačka postava premlada i zahtijevao je ubacivanje jednog starijeg lika koji bi mladima davao savjete. Crane i Kauffman bili su primorani na kompromis, pa su napisali verziju jedne od najranijih epizoda serije koja je sadržavala lik "policajca Pata". Crane je smatrao da je radnja očajna, a Kauffman se kasnije našalila: "Znate onu dječiju knjigu Zeko Pat? Eh, pa mi smo imali policajca Pata." NBC je u konačnici odustao od ideje.

Svakog ljeta producenti su radili okvirni kostur priče za sljedeću sezonu. Prije nego što bi epizoda krenula u produkciju, Kauffman i Crane detaljno su prolazili scenarije čiji oni nisu bili autori uglavnom kako bi obratili pažnju na to da su radnja i likovi u skladu s dotadašnjim razvojem serije. Za razliku od većine drugih radnji u seriji, promjena odnosa između Joeyja i Rachel dogodila se sredinom osme sezone. Autori nisu željeli da Ross i Rachel završe tako brzo zajedno i, dok su razmišljali o novom romantičnom zapletu, jedan od scenarista predložio je Joeyjevu zaljubljenost u Rachel. Radnja je ubačena u sezonu, ali su glumci smatrali da će zbog takvog razvoja situacije publika zamrziti njihove likove, pa je sve ubrzo prekinuto i ponovo pokrenuto tek na samom kraju sezone. Za devetu sezonu scenaristi nisu bili sigurni koliko žele u radnju uplitati Rachelinu bebu jer nisu željeli da se serija počne previše fokusirati na nju, ali ni pretvarati se da je uopće nema. Crane je priznao da im je trebalo dosta vremena da osmisle ideju za desetu sezonu, koju su odlučili uraditi jer im je ostalo dovoljno radnji koje treba završiti da bi opravdali sezonu. Kauffman i Crane izjavili su da se ne bi vratili raditi 11. sezonu čak i da su svi članovi glumačke postave željeli nastaviti sa snimanjem.

Naslov svake epizode počinje riječima "The One..." ("Onā..."), a do tog formata došlo se nakon što su producenti shvatili da naslovi epizoda neće biti ispisani tokom uvodne špice i da će većini publike zbog toga ostati nepoznati. Samo su dvije epizode imenovane drugačije – pilot-epizoda i posljednja, jednostavno naslovljena "The Last One".

 Snimanje 
mini|250px|Zgrada u Greenwich Villageu (90 Bedford Street) u kojoj su stanovi prijatelja.
Prva epizoda serije snimana je u Studiju 5 kompanije Warner Bros. Studios u Burbanku (Kalifornija). Izvršni producenti NBC-ja bili su zabrinuti da "Central Perk" izgleda previše hipsterski, pa su tražili da se mjesto radnje prebaci u zalogajnicu, ali su na kraju ipak odustali od te ideje. Uvodna špica snimljena je u četiri sata ujutro kod fontane na ranču kompanije Warner Bros., dok je bilo prilično hladno za jutra u Burbanku. Početkom druge sezone produkcija se premjestila u veći Studio 24, čiji je naziv, nakon što je završeno snimanje posljednje epizode, promijenjen u "The Friends Stage". Snimanje serije počelo je u ljeto 1994. ispred publike uživo, a prije početka snimanja svima je predstavljen okvirni koncept serije kako bi se upoznali s glavnim likovima; unajmljeni komičar zabavljao je publiku u pauzama između kadrova. Svaka epizoda u trajanju 22 minute snimana je šest sati – gotovo dvostruko duže od uobičajenog za sitkome – uglavnom zbog mnogih ponavljanja scena i izmjena scenarija u posljednjem trenutku.

Iako su producenti stalno željeli naći prave priče koje bi mogli snimati na stvarnim lokacijama, Prijatelji nikad nisu snimani u New Yorku. Bright je smatrao da snimanje van studija čini epizode manje humorističnima (čak i kad se snima u eksterijerima unutar studija) te da je publika uživo sastavni dio serije. Na kritike da serija pogrešno predstavlja New York u smislu da grupa prijatelja s finansijskim problemima sebi može priuštiti da živi u velikim stanovima Bright je odgovarao da set mora biti dovoljno velik za kamere, osvjetljenje i "publiku, koja mora vidjeti šta se događa"; stanovi su također morali biti dovoljne veličine kako bi glumci mogli izvesti napisane humoristične situacije. Posljednja epizoda četvrte sezone snimljena je na stvarnim lokacijama u Londonu zbog toga što su producenti bili svjesni velike popularnosti serije u Ujedinjenom Kraljevstvu. Scene su također snimane i u studiju pred tri različite publike sačinjene od 500-tinjak ljudi; to su bile najveće publike u svih deset sezona. Posljednja epizoda pete sezone, radnjom smještena u Las Vegas, snimljena je u studijima kompanije Warner Bros. premda je Bright kasnije sreo ljude koji su mislili da je snimljena na stvarnim lokacijama.

 Kraj 
Autori serije prvu verziju jednosatne posljednje epizode napisali su u januaru 2004, četiri mjeseca prije originalnog emitiranja. Crane, Kauffman i Bright za potrebe pisanja posljednje epizode odlučili su pogledati nekoliko finala drugih humorističkih serija te obratiti pažnju na stvari koje su u tim finalima funkcionirale zadovoljavajuće, a koje nisu. Najviše su im se svidjela ona finala koja su ostala dosljedna ostatku serije, navevši The Mary Tyler Moore Show kao zlatni standard. Crane, Kauffman i Bright imali su velikih problema s pisanjem posljednje epizode i nekoliko dana proveli su razmišljajući samo o završnoj sceni serije, a da nisu napisali nijednu riječ. Nisu željeli ubaciti "nešto velikog koncepta ili izvući seriju iz same serije". Najosjetljiviji dijelovi posljednje epizode snimani su bez prisustva publike uživo te s vrlo malim brojem snimateljske ekipe. Glavnoj glumačkoj postavi svidjela se posljednja epizoda i bili su uvjereni da će i ljubitelji serije reagirati na sličan način:

NBC je odradio veliku marketinšku kampanju, koja je počela nekoliko sedmica prije originalnog emitiranja. Lokalne ispostave NBC-ja organizirale su zabave s gledanjem širom SAD-a, uključujući i događaj u Universal CityWalku sa specijalnim prikazivanjem finala na Astrovision ekranu. Finale je bilo predmet dvije epizode Dateline NBC-ja, od kojih je jedna trajala dva sata. Prije finala prikazana je jednosatna retrospektiva svih prethodnih epizoda. Nakon emitiranja uslijedila je posebno izdanje emisije The Tonight Show with Jay Leno snimljena na setu gdje je "Central Perk", a u kojoj su se pojavili svi glavni glumci. Cijena reklama tokom emitiranja posljednje epizode iznosila je približno dva miliona dolara za poluminutni televizijski spot, čime je srušen prethodni rekord koji je držala posljednja epizoda Seinfelda s 1,7 miliona dolara.

Samo u SAD-u finale serije 6. maja 2004. gledalo je 52,5 miliona ljudi, čime je to postao najgledaniji televizijski program nakon 1998. i finala Seinfelda. Premda nije postalo najgledanija epizoda cijele serije, finale je zasjelo na četvrto mjesto najgledanijih posljednjih epizoda bilo koje televizijske serije u historiji, odmah iza finala serija M*A*S*H (105 miliona gledalaca), Kafić "Uzdravlje" (80,4 miliona) i Seinfeld (76,2 miliona). Retrospektivu prethodnih epizoda gledalo je nešto manje od 36 miliona ljudi, a samo finale do kraja godine postalo je drugi najgledaniji televizijski program odmah iza Super Bowla. Nakon što su s emitiranjem iste godine završile serije Prijatelji i Frasier, kritičari su počeli špekulirati o sudbini žanra sitkoma. Mišljenja su varirala između signaliziranja kraja žanra, malog nazatka u njegovoj velikoj historiji i generalnog smanjenja broja scenaristički orijentiranih TV-programa u korist reality showa.

 Prijem 
 Kritike 
mini|150px|Jennifer Aniston – za ulogu osobe koja od razmažene i o novcu svog oca ovisne djevojke postaje samostalna i odrasla žena koju poslovna karijera vodi u srce modne industrije osvojila je Emmy za najbolju glavnu glumicu u humorističkoj seriji za osmu sezonu (2002)
mini|150px|Lisa Kudrow – za ulogu ekscentrične masažerke i muzičarke upitnog kvaliteta osvojila je Emmy za najbolju sporednu glumicu u humorističkoj seriji za četvrtu sezonu (1998)
mini|150px|Courteney Cox – jedina članica glavne glumačke postave koja nije nominirana za Emmy
Kritike su u početku bile pomiješane; na popularnom sajtu Metacritic prvih nekoliko epizoda ima prosječnu ocjenu 59/100, što označava "pomiješane i prosječne kritike". Tom Feran iz časopisa The Plain Dealer napisao je da se serija "plitko i neuspješno poigrava stilom Seinfelda", dok je Ann Hodges iz Houston Chroniclea napisala da je riječ o "seriji koja želi biti Seinfeld, ali nikad neće biti dovoljno humoristična da bi to i postala". Ray Richmond u Los Angeles Daily Newsu istakao je da je riječ "o jednoj od najvedrijih komedija nove televizijske sezone", a The Los Angeles Times prozvao ju je "apsolutno najboljom humorističkom serijom nove sezone".

Ginny Holbert iz Chicago Sun-Timesa napisala je da likovi Joeyja i Rachel nisu dovoljno razvijeni, dok je Richmond hvalio "živahnu i mladu glumačku postavu" s "dobrom hemijom". Robert Bianco iz USA Todaya nahvalio je Schwimmera, prozvavši ga "izvanrednim". Također je nahvalio i sve tri glumice, ali je izrazio zabrinutost da je Perryjevo portretiranje Chandlera "nedefinirano" i da se LeBlanc "previše oslanja na rutinu glupavosti koja je već bila zamorna posljednja dva puta kad ju je isprobao". Autori knjige Friends Like Us: The Unofficial Guide to Friends (Prijatelji poput nas: nezvanični vodič za "Prijatelje") smatrali su da se glumačka ekipa "u početku malo previše trudi", a pogotovo se to odnosi na Perryja i Schwimmera.Sangster, str. 14.

Međutim, kako se serija razvijala, kritike su postale sve pozitivnije, pa su Prijatelji postali jedan od najpopularnijih sitkoma svog vremena. Danas se standardno uvrštavaju na sve relevantne liste najboljih televizijskih serija svih vremena. Kritičari su hvalili seriju zbog njenog dosljedno britkog scenarija i hemije među glavnim glumcima. Noel Holston iz Newsdaya napisao je 1994. lošu kritiku pilot-epizode, prozvavši seriju "lošom kopijom Seinfelda", ali je nakon nekoliko godina, kad ju je ponovo pogledao, razmišljao čak i o tome da napiše izvinjenje autorima serije. Heather Havrilesky sa sajta Salon.com smatrala je da je "serija pogodila notu" u drugoj sezoni. Hvalila je vješte šale na račun likova, situacije "koje će vas nekoliko puta u epizodi navesti na glasan smijeh" te kvalitet scenarija, koji su omogućavali pričama da budu "originalne i inovativne". Bill Carter iz The New York Timesa osmu sezonu proglasio je "fantastičnim povratkom". Napisao je da je "isticanjem potpuno nove radnje i originalnih humorističnih dosjetki" serija pronašla "svoj put nazad u srca ljubitelja". Međutim, Liane Bonin iz Entertainment Weeklyja proglasila je tok devete sezone "prilično razočaravajućim", kritizirajući seriju zbog previše gostovanja poznatih glumaca te vještačkog stvaranja napetosti. Iako razočarana sezonom, napisala je da su "scenariji još britki". Havrilesky je smatrala da je deseta sezona bila "alarmantno užasna, mnogo gora od onoga što bismo mogli očekivati od serije koja je nekad bila tako dobra". Na listi "100 najboljih televizijskih serija svih vremena" magazina Time našli su se i Prijatelji, uz opasku da je "najveća tajna ove serije u tome da se zove Prijatelji, a zapravo govori o porodici".

Kritike posljednje epizode bile su pomiješane. Bianco je opisao finale zabavnim i zadovoljavajućim, te ga nahvalio zbog vješte mješavine emocija i humora, uz naglasak na svakog pojedinog lika. Sarah Rodman iz Boston Heralda hvalila je glumu Aniston i Schwimmera, ali je osjećala da je njihov sretan završetak "možda malo previše uredan iako je riječ o nečemu što su željele horde ljubittelja širom svijeta". Roger Catlin iz Hartford Couranta napisao je da bi oni koji prvi put gledaju seriju "mogli biti iznenađeni nedostatkom humora te kako svaka šala zavisi od nivoa glupoće likova". Ken Parish Perkins, pišući za Fort Worth Star-Telegram, rekao je da je finale "bilo više dirljivo nego humoristično, više zadovoljavajuće u smislu završetka jedne ere nego urnebesno smiješno".

 Nagrade 
Kako bi zadržali format ansamblske serije, članovi glumačke postave odlučili su sami sebe prijavljivati u iste glumačke kategorije za razne televizijske nagrade. Od osme sezone nadalje odlučili su se prijavljivati u kategoriju glavnih glumaca, a ne sporednih. Serija je skupila 62 nominacije za televizijsku nagradu Emmy, osvojivši šest. Aniston i Kudrow jedine su članice glumačke postave koje su osvojile Emmy, dok Cox jedina nikad nije bila nominirana. Za svoju osmu sezonu serija je 2002. osvojila Emmy u kategoriji najbolje humorističke serije, a u istoj kategoriji bila je nominirana 1995, 1996, 1999, 2000. i 2003. Ukucajte "Friends" u polje "Program", odaberite "1993" i "2008" u polju "Year range" ("Raspon godina"), a zatim "NBC" u polju "Network" ("Mreža"). Prijatelji su osvojili i nagrade American Comedy Award, GLAAD Media Award, jedan Zlatni globus, tri nagrade "Logie", šest nagrada People's Choice, jednu nagradu "Satellite" Odaberite polje "Television". i jednu nagradu Ceha glumaca.

 Gledanost 
Tabela prikazuje gledanost Prijatelja u SAD-u, gdje je konstantno tokom deset godina bila među deset najgledanijih televizijskih programa na kraju godine.Gledanost Prijatelja po televizijskim sezonama:
 Sezona 1: 
 Sezona 2: 
 Sezona 3: 
 Sezona 4: 
 Sezona 5: 
 Sezona 6: 
 Sezona 7: 
 Sezona 8: 
 Sezona 9: 
 Sezona 10:  Kolona "Rang" označava mjesto na kojem su Prijatelji bili u odnosu na ostale televizijske serije koje su se emitirale u udarnom terminu tokom televizijske sezone. Kolona "Gledaoci" odnosi se na prosječan broj gledalaca epizode tokom njenog originalnog emitiranja. Do danas su Prijatelji posljednji sitkom koji je dosegao prvo mjesto gledanosti na televiziji s obzirom na to da su njihovi nasljednici bili CSI: Las Vegas, Američki idol, NBC Sunday Night Football i NCIS.

+Tabela gledanosti Sezona Početak sezone Kraj sezone TV-sezona Rang Gledaoci(u milionima) Najgledanija epizoda Naslov Gledaoci(u milionima) 1. 22. 9. 1994. 18. 5. 1995. 1994/95. 8. 24,3 "The One Where Rachel Finds Out" 31,3 2. 21. 9. 1995. 16. 5. 1996. 1995/96. 3. 29,4 "The One After the Superbowl" 52,9 3. 19. 9. 1996. 15. 5. 1997. 1996/97. 4. 24,9 "The One Where Chandler Can't Remember Which Sister" 29,8 4. 25. 9. 1997. 7. 5. 1998. 1997/98. 4. 24,0 "The One with Ross's Wedding" 31,6 5. 24. 9. 1998. 20. 5. 1999. 1998/99. 2. 23,5 "The One After Ross Says Rachel" 30,9 6. 23. 9. 1999. 18. 5. 2000. 1999/2000. 5. 20,7 "The One with the Proposal" 30,7 7. 12. 10. 2000. 17. 5. 2001. 2000/01. 5. 20,2 "The One with Monica and Chandler's Wedding" 30,1 8. 27. 9. 2001. 16. 5. 2002. 2001/02. 1. 24,5 "The One Where Rachel Has a Baby" 34,9 9. 26. 9. 2002. 15. 5. 2003. 2002/03. 2. 21,8 "The One Where No One Proposes" 34,0 10. 25. 9. 2003. 6. 5. 2004. 2003/04. 4. 22,8 "The Last One" 52,5

 Repriziranje na drugim mrežama 
Zbog prihoda od repriziranja na drugim mrežama, Prijatelji nastavljaju donositi kompaniji Warner Bros. približno milijardu dolara godišnje. To u prijevodu znači 20 miliona dolara tantijema godišnje svakom od šestero glavnih glumaca, koji dobijaju 2% prihoda od repriziranja Prijatelja na drugim mrežama.

Sve epizode postale su dostupne na Netflixu 1. januara 2015, što je tinejdžerima omogućilo da se upoznaju sa serijom. Gledanost repriza Prijatelja u Ujedinjenom Kraljevstvu 2015. porasla je za više od 10% u odnosu na 2014. Zaključno s 2016, sedmična publika repriza Prijatelja u SAD-u, ne računajući streaming, od 16 miliona gledalaca bila bi dovoljna da serija i danas bude hit za televizijsku mrežu kad bi se producirala. U SAD-u serija ima ugovore o repriziranju na više mreža, uključujući Nickelodeon, TBS i Paramount (ranije poznat kao Spike). Međutim, u julu 2019. objavljeno je da od početka 2020. Prijatelji neće biti dostupni na Netflixu i da će ih umjesto njega prikazivati HBO Max, servis WarnerMedije za videostriming.

 Utjecaj serije 
mini|desno|Set "Central Perka" u studijima kompanije Warner Bros.
Iako su producenti Prijatelje smatrali "uobičajenom TV-serijom", brojni psiholozi istraživali su njihov utjecaj tokom trajanja. Frizura Jennifer Aniston nazvana je "rejčelica" ("The Rachel"), a kopirana je širom svijeta. Joeyjeva uzrečica "How you doin'?" postala je popularna fraza u zapadnjačkom engleskom slengu, a često se koristila za "upucavanje" ili prilikom pozdrava. Serija je utjecala i na engleski jezik općenito, prema studiji Univerziteta u Torontu kojom je otkriveno da su likovi koristili naglašenu riječ "so" da bi modificirali pridjeve češće nego bilo koji drugi intenzifikator. Iako je to već bilo ušlo u američki kolokvijalni govor, upotreba u seriji možda je ubrzala tu promjenu. Chandlerova navika da rečenice često ostavi nezavršenima kako bi naglasio sarkazam također je imala veliki utjecaj na gledaoce.

Prijateljima su pripisivane i zasluge za pomoć studentima koji ne govore engleski u učenju tog jezika. Anketa edukativne kompanije Kaplan International English Colleges iz 2012. pokazala je da je više od četvrtine njenih studenata (26%) navelo taj sitkom kao emisiju koja im je najbolje pomogla da poboljšaju svoje znanje engleskog jezika. Među poznatim osobama koje su također rekle da im je ta serija pomogla u učenju engleskog jesu trener Liverpoola Jürgen Klopp, član BTS-a RM i belgijski golfer Thomas Pieters.

Prijatelji su parodirani u 12. sezoni serije Ubistvo, napisala je, u epizodi "Murder Among Friends" ("Ubistvo među prijateljima"). U njoj amaterska detektivka Jessica Fletcher (Angela Lansbury) istražuje ubistvo scenarista serije Buds, fiktivne TV-serije o svakodnevnom životu grupe prijatelja u gradu. Epizoda je osmišljena nakon što je CBS prebacio Ubistvo, napisala je s redovnog termina nedjeljom navečer na četvrtak navečer, direktno nasuprot Prijateljima na NBC-ju; Bruce Lansbury, Angelin brat i nadzorni producent serije Ubistvo, napisala je, citirao je svoju sestru da je rekla da joj "nije baš drago" zbog prebacivanja na četvrtak, ali je radnju epizode vidio kao "prijateljsku postavku, bez zlobe". Jerry Ludwig, scenarist epizode, istražio je "aromu" serije Buds gledajući epizode Prijatelja.

Kafić "Central Perk", jedno od glavnih mjesta radnje kompletne serije, nadahnuo je razne imitacije širom svijeta. Godine 2006. iranski biznismen Mojtaba Asadian osnovao je franšizu naziva Central Perk te registrirao ime u 32 zemlje svijeta. Uređenje kafića inspirirano je serijom, a sadržava replike kauča, bara, neonskih natpisa i cigli. Na zidovima su postavljene slike raznih likova iz serije i glumaca. James Michael Tyler, koji u seriji glumi Gunthera, pojavio se na svečanom otvaranju kafića u Dubaiju i tom prilikom radio kao konobar. "Central Perk" prerađen je u muzejski primjerak tokom obilaska studija kompanije Warner Bros., a prikazan je i u šouu Ellen DeGeneres u oktobru 2008. Aniston je tada prvi put posjetila set nakon završetka snimanja serije 2004. Od 24. septembra do 7. oktobra 2009. replika "Central Perka" bila je postavljena u Broadwick Streetu u Sohou u Londonu. Kafić je prodavao pravu kafu svima onima koji su došli, a bili su postavljeni i predmeti korišteni u seriji, poput pehara za pobjednika Gellerovog kupa iz epizode treće sezone "The One with the Football". U Pekingu je u martu 2010. biznismen Du Xin otvorio kafić naziva "Central Perk". U Indiji postoji pet kafića koji su nadahnuti serijom, a dva su u Chandigarhu ("Central Perk") i Kolkati ("F.R.I.E.N.D.S. Cafe"), od kojih potonji sadržava i mnoge predmete iz serije, kao što su Chandlerova i Joeyjeva statua psa, narančasti kauč, ljubičasta vrata Monikinog i Rachelinog stana te Phoebein ružičasti bicikl. Ostala tri su u Delhiju, Bhubaneswaru i Puneu. U Pakistanu također postoje dva kafića inspirirana Prijateljima. Jedan je u Lahoreu, poznat pod nazivom "Friends Cafe", a drugi u Peshawaru ("Central Perk"). Oba sadržavaju poznati kauč, gitaru, sto za stoni nogomet, poznate dijaloge iz serije napisane na zidovima, a posebna su poslastica reprize epizoda koje se ponekad vrte na velikom projektoru. Godine 2016. replika "Central Perka" otvorena je u Singapuru. To je jedini "Central Perk" izvan SAD-a kojem je Warner Bros. dao prava na intelektualno vlasništvo. Kafić ima zidove koji su replika zidova stanova glavnih likova, kao i suvenire i rekvizite korištene u seriji. U augustu 2019. objavljeno je da će set "Central Perka" napravljen od Lego kockica biti otvoren u znak obilježavanja 25. godišnjice početka emitiranja serije.

mini|desno|Nakon završetka snimanja posljednje epizode Studio 24 kompanije Warner Bros., gdje su Prijatelji snimani od druge sezone, preimenovan je u "The Friends Stage" ("Studio Prijatelja")
Serija je razvila i alternativni porodični životni stil prikazujući mlade ljude koji vode nekonvencionalne živote. Predstavlja ideju da su "prijatelji sve što ti je potrebno" i da je porodicu moguće stvoriti kroz vlastiti izbor. Publika se na sedmičnoj bazi mogla poistovjetiti s programom zbog prikazanih problema likova u pojedinim epizodama, a koji razvijaju odnose koji se ne vide često u konvencionalnom društvu. Prema mišljenju stručnjaka za popularnu kulturu s Univerziteta u Buffalu, Prijatelji je "jedna od rijetkih televizijskih serija koja je označila promjenu u američkoj kulturi". Prikaz mladih i njihovih uloga u društvu bolje su definirani i predstavljaju životni stil koji se vrti oko kreiranja i održavanja veza između prijatelja koji vode vlastite živote, ali i traže pomoć jedni od drugih.

U televizijskom i radijskom blogu novinaThe Guardian istaknuto je da su Prijatelji uveliko utjecali na kreiranje i razvoj budućih televizijskih serija, ponajprije na Kako sam upoznao vašu majku. Sličnosti između te dvije serije pronađene su u činjenicama da su obje radnjom smještene na Manhattanu i da sadržavaju grupu odraslih ljudi koji su humoristični i imaju slične karakterne osobine. Čitaoci TV Guidea proglasili su Prijatelje najboljom humorističkom serijom svih vremena s 29% glasova (na drugom mjestu bio je Seinfeld s 18% glasova). Prema anketama emisije 60 Minutes i magazina Vanity Fair, Prijatelji su proglašeni trećim najboljim sitkomom svih vremena. Godine 2014. brazilski mjesečnik Mundo Estranho proglasio je Prijatelje najboljom televizijskom serijom u historiji.  U anketi Hollywood Reportera iz 2015. godine 2.800 glumaca, producenata, režisera i ostalih filmskih i televizijskih radnika navelo je Prijatelje kao njihovu najomiljeniju seriju.

 Distribucija 
Sve sezone izdane su u pojedinačnim DVD izdanjima. Također, uz pojedinačna izdanja u prodaju je pušteno i posebno izdanje kompletne serije na DVD-u. Svaka sezona izdanja za regiju 1 sadržava posebne dodatke, a epizode su predstavljene u njihovim originalnim verzijama. Svaka epizoda u izdanju prve sezone serije nadograđena je kolor-korekcijama i poboljšanim zvukom. Tokom godina mnogo kompanija produciralo je razne oblike promomaterijala iz serije. U septembru 1995. WEA Records izdao je prvi službeni soundtrack serije, koji sadržava muziku iz prethodnih i budućih epizoda. Soundtrack je debitirao na 46. mjestu Billboardove liste, a do novembra iste godine prodan je u više od 500.000 primjeraka. Godine 1999. izdan je i drugi soundtrack serije naziva Friends Again. Ostali promomaterijal uključuje DVD-igru naziva Scene It te kviz za PlayStation 2 i računar naziva Friends: The One with All the Trivia. Dana 28. septembra 2009. u Ujedinjenom Kraljevstvu povodom 15. godišnjice početka emitiranja objavljena je kompletna serija u luksuznom DVD-izdanju koje uključuje produžene epizode, vodič kroz seriju te originalne posebne dodatke iz prethodnih izdanja.

Dana 13. novembra 2012. kompanija Warner Home Video izdala je kompletnu seriju i na Blu-rayu. Ovo kolekcionarsko izdanje ne uključuje izbačene scene i humoristične snimke koji su prethodno bili na DVD-izdanjima serije, a epizode su predstavljene u njihovom originalnom formatu kako su emitirane na NBC-ju.

Naziv DVD-izdanja Broj epizoda Datum DVD-izdanja Datum Blu-ray izdanja Regija 1  Regija 2  Regija 4 Regija A  Regija B Evropa  Regija B AustralijaKompletna prva sezona 24  30. 4. 2002  29. 5. 2000  4. 10. 2006  30. 4. 2013.  Kompletna druga sezona 24  3. 9. 2002  29. 5. 2000  4. 10. 2006  30. 4. 2013.  Kompletna treća sezona 25  1. 4. 2003  29. 5. 2000  4. 10. 2006   Kompletna četvrta sezona 24  15. 7. 2003  29. 5. 2000  4. 10. 2006   Kompletna peta sezona 24  4. 11. 2003  29. 5. 2000  4. 10. 2006   Kompletna šesta sezona 25  27. 1. 2004  17. 7. 2000  4. 10. 2006   Kompletna sedma sezona 24  6. 4. 2004  25. 10. 2004  4. 10. 2006   Kompletna osma sezona 24  9. 11. 2004  25. 10. 2004  4. 10. 2006   Kompletna deveta sezona 24  8. 3. 2005  25. 10. 2004  4. 10. 2006   Kompletna deseta sezona 18  15. 11. 2005  25. 10. 2004  4. 10. 2006   Kompletna serija 236  15. 11. 2005.  14. 11. 2006 (ponovno izdanje)  16. 4. 2013 (ponovno izdanje 2013)  2. 10. 2006.  12. 11. 2007 (ponovno izdanje)  28. 9. 2009 (izdanje povodom 15. godišnjice)   13. 11. 2012.  12. 11. 2012.  21. 11. 2012 (ekskluzivno JB Hi-Fi)  21. 8. 2013.

 Ponovno okupljanje 
mini|150px|Matt LeBlanc – za ulogu priprostog ženskaroša, ali izrazito poštenog i vjernog prijatelja triput uzastopno nominiran je za Emmy za najboljeg glavnog glumca u humorističkoj seriji za osmu, devetu i desetu sezonu (2002–2004)

Dana 12. novembra 2019. The Hollywood Reporter objavio je da Warner Bros TV radi na ponovnom okupljanju Prijatelja za HBO Max, u kojem bi učestvovali svi glavni glumci i autori serije. HBO je 21. februara 2020. potvrdio da bi još nenapisani specijal, radnog naziva The One Where They Got Back Together ("Onaj u kojem su se ponovo okupili"), trebao biti pušten u maju iste godine, zajedno s 236 originalnih epizoda serije. Dana 18. marta 2020. objavljeno je da je specijal, koji je trebao biti sniman na originalnom setu serije 23. i 24. marta, odgođen na neodređeno zbog pandemije COVID-a 19. U novembru iste godine Matthew Perry tvitao je da je početak snimanja zakazan za mart 2021. Specijalna epizoda prikazana je 27. maja 2021.

 Ostali povezani projekti 
 Joey 
Nakon što su Prijatelji završili s emitiranjem 2004, LeBlanc je potpisao ugovor za kreiranje spin-off serije naziva Joey, a koja bi radnjom pratila Joeyjev odlazak u Los Angeles i potragu za glumačkom karijerom. Kauffman i Crane nisu bili zainteresirani za seriju iako je Bright pristao biti izvršni producent uz Scotta Silverija i Shanu Goldberg-Meehan. NBC je jakom marketinškom kampanjom najavljivao seriju, a u emitiranje ju je rasporedio četvrtkom u 20 sati (kada su emitirani i Prijatelji). Pilot-epizodu gledalo je 18,6 miliona ljudi, ali je gledanost tokom obje sezone kontinuirano bila u padu skupivši u prosjeku 10,2 miliona gledalaca za prvu, odnosno 7,1 milion za drugu sezonu. Posljednja epizoda emitirana je 7. marta 2006, a gledalo ju je 7,09 miliona ljudi. NBC je 15. maja iste godine odlučio ukinuti seriju nakon dvije sezone. Bright je za ukidanje serije krivio saradnju između izvršnih direktora NBC-ja, studija te ostalih producenata, koji su vrlo brzo uništili seriju:

 Reference 

 Dodatna literatura 


Članci o kulturnom utjecaju serije:





 Vanjski linkovi 

 Službena stranica

 Prijatelji  na TV.com
 Prijatelji na Rotten Tomatoesu


Kategorija:Američke humorističke serije iz 1990-ih
Kategorija:Američke TV-serije sa početkom prikazivanja 1994.
Kategorija:Serije mreže NBC
Kategorija:Serije "Warner Bros. Televisiona"
Kategorija:TV-emisije na engleskom jeziku
Kategorija:BAFTA za najbolju TV-seriju
Kategorija:Američki sitkomi iz 1990-ih
Kategorija:Američki sitkomi iz 2000-tih
Kategorija:Dobitnici Emmyja
Kategorija:Američke humorističke serije iz 2000-tih